Eina løtu hildu gestirnir nullið, men tað var bara ein spurningur um tíð. Og longu undan steðginum høvdu vit tryggjað okkum neyðuga munin Undan dagsins dysti vistu vit, at vit vóru risa-favorittar, men júst tann leikluturin er ofta vandamikil. Frá byrjan vóru tað eisini vit, sum vóru nógv mest á bóltinum. Tað sást á øllum brøgdum, at endamálið hjá gestunum fyrst og fremst var at avmarka tapið, men tað gekk tó rúm løta, áðrenn vit fingu hol á. Møguleikarnir vóru har, men støðugt vórðu teir misnýttir, men eftir at Róaldur setti hol á, var eingin ivi. Seinasta korterið undan steðginum punkteraðu vit væl og virðiliga spenningin, og tá avtornaði høvdu vit tryggjað okkum eitt tennis-egg. Tað kundi eisini væl verið til munandi meira, men eftir steðgin var intensiteturin á leið nullpunktinum. Nakrar ferðir raktu vit stólpan, og fleiri ferðir hevði málverjin hjá gestunum góðar bjargingar, men alt í alt var úrslitið á leið har, sum tað skuldi verða. Týdningarmest var, at vit uttan stórvegis hóvasták komu víðari. At Patrik gjørdi hat-trick, og eingi gul kort vóru at síggja okkaru megin dómaraseðilin gjørdi ikki støðuna verri, og so verður spennandi at síggja, hvør kemur í okkara pott, tá lutur skal kastast um fjórðingsfinaluna í kappingini um Løgmanssteypið.